**Ministru kabineta noteikumu projekta “Noteikumi par informācijas apjomu, ko sniedz Valsts ieņēmumu dienests par politiski nozīmīgām personām un tās pieprasīšanas,**

**izsniegšanas un glabāšanas kārtību” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekts “Noteikumi par informācijas apjomu, ko sniedz Valsts ieņēmumu dienests par politiski nozīmīgām personām un tās pieprasīšanas, izsniegšanas un glabāšanas kārtību” (turpmāk – noteikumu projekts) ir izstrādāts ar mērķi reglamentēt kārtību, kādā notiek informācijas pieprasīšana un sniegšana no Valsts ieņēmumu dienesta (turpmāk -VID) uzturētās politiski nozīmīgu personu datubāzes. Šāds normatīvais regulējums novērstu trūkumus attiecībā uz Moneyval ziņojumā iekļautajiem secinājumiem par politiski nozīmīgu personu identificēšanu, kas ir būtisks faktors tam, lai veicinātu efektīvu noziedzīgi iegūtu līdzekļu legalizācijas novēršanas sistēmas izveidi.Noteikumu projekts nosaka informācijas apjomu, kuru Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – NILLTPFN likums) subjekts var saņemt no Valsts ieņēmumu dienesta politiski nozīmīgu personu datubāzes par Latvijas Republikas politiski nozīmīgu personu (izņemot starptautiskas organizācijas vadītāju (direktoru, direktora vietnieku) un valdes locekli vai personu, kas šajā organizācijā ieņem līdzvērtīgu amatu) (turpmāk – politiski nozīmīga persona), tās laulāto, vecākiem, bērniem, brāļiem vai māsām, kā arī šādas informācijas pieprasīšanas, izsniegšanas un glabāšanas kārtību. Ar šo noteikumu projektu tiek reglamentēta kārtība, kādā notiek informācijas pieprasīšana un sniegšana no Valsts ieņēmumu dienesta uzturētās politiski nozīmīgu personu datubāzes.Plānotais noteikumu projekta spēkā stāšanās laiks ir 2019.gada 1.novembris.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Pasākumu plāna noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim4. rīcības virziena “Preventīvie pasākumi” 4.2. un 4.4. pasākums, kas apstiprināts ar Ministru kabineta 2018.gada 11.oktobra rīkojumu Nr.512 “Par Pasākumu plānu noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim”;2. NILLTPFN likuma 25.panta sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Efektīva noziedzīgi iegūtu līdzekļu legalizācijas novēršanas sistēma ir būtiska, lai nodrošinātu cīņu ar noziedzību, kā arī veicinātu finanšu sektora un valsts reputāciju starptautiskā līmenī.2018.gada 4.jūlijā Eiropas Padomes Moneyval komitejas plenārsēdē tika apstiprināts 5.kārtas ziņojums par Latvijas noziedzīgi iegūtu līdzekļu legalizācijas un terorisma un proliferācijas novēršanas sistēmas efektivitāti, kurš tika publicēts 2018.gada 23.augustā. Šo novērtējumu atbilstoši starptautiskajiem Finanšu darījumu darba grupas (FATF) standartiem veica Eiropas Padomes Moneyval komitejas eksperti vizītes laikā no 2017.gada 30.oktobra līdz 8.novembrim. Moneyval 5.kārtas novērtēšana balstās uz noziedzīgi iegūtu līdzekļu legalizācijas un terorisma un proliferācijas finansēšanas sistēmas efektivitātes vērtējumu pēc 11 rādītājiem. Ņemot vērā starptautiski atzītu FATF metodoloģiju, tika izstrādāts “Pasākumu plāns noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim”, kurā ir iekļautas Moneyval 5.kārtas novērtēšanas ziņojumā ietvertās rekomendācijas, tai skaitā par pasākumiem, kuri Latvijai jāveic, lai nodrošinātu informācijas pieejamību par politiski nozīmīgām personām un to ģimenes locekļiem, proti, 4.10. rekomendācija – izvērtēt iespējas izveidot centrālu reģistru vai avotu, kuru var izmantot pārbaudot Latvijas rezidentu politiski nozīmīgas personas statusu.2019.gada 29.jūnijā stājās spēkā likums “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”, ar kuru tika papildināta NILLTPFN likuma 25.panta sestā daļa, kas nosaka, ka VID sniedz informāciju par Latvijas Republikas politiski nozīmīgu personu (izņemot starptautiskas organizācijas vadītāju (direktoru, direktora vietnieku) un valdes locekli vai personu, kas šajā organizācijā ieņem līdzvērtīgu amatu), tās laulāto, vecākiem, bērniem, brāļiem vai māsām. Ministru kabinets nosaka tās informācijas apjomu, kuru likuma subjekts var saņemt no Valsts ieņēmumu dienesta politiski nozīmīgu personu datubāzes par šīs daļas pirmajā teikumā minētajām personām, kā arī šādas informācijas pieprasīšanas, izsniegšanas un glabāšanas kārtību.Minētie grozījumi bija nepieciešami, jo esošā normatīvā regulējuma ietvaros NILLTPFN likuma subjektiem ir ierobežotas iespējas pārliecināties par to klientu sniegtās informācijas par neatbilstību politiski nozīmīgas personas statusam patiesumu, tādējādi palielinot iespējamību, ka netiek veikta pienācīga klienta izpēte un darījumu uzraudzība. Ieviešot šādu neklātienes elektronisko kanālu, tiks nodrošinātas NILLTPFN likuma subjekta iespējas, balstoties uz no Valsts ieņēmumu dienesta uzturētās politiski nozīmīgu personu datubāzes saņemto informāciju, pārbaudīt klienta atbilstību politiski nozīmīgas personas statusam, tādējādi būtiski palienot NILLTPFN likuma prasību izpildes efektivitāti, mazinot NILLTPFN likuma subjektu administratīvo slogu un ieviešot augstākos Finanšu darbību darba grupas standartus attiecībā uz iespēju identificēt politiski nozīmīgu personu. Ņemot vērā korupcijas un noziedzīgi iegūtu līdzekļu legalizācijas saikni, iespēja identificēt Latvijas Republikas politiski nozīmīgu personu ļaus efektīvi mazināt korupcijas riskus un nodrošinās būtisku progresu kopējā noziedzīgi iegūtu līdzekļu legalizācijas un terorisma un proliferācijas finansēšanas novēršanas mehānisma stiprināšanā.Informācija no Valsts ieņēmumu dienesta politiski nozīmīgu personu datubāzes būs pieejama sākot ar 2019.gada 1.novembri. Ar politiski nozīmīgu personu datubāzi tiek saprasta Valsts ieņēmumu dienesta rīcībā esošie dati no Valsts ieņēmumu dienesta informācijas sistēmām, kura ļauj atgriezt informāciju par konkrētas personas ieņemto politiski nozīmīgo amatu un citas personas saikni ar šo personu. Papildus jānorāda, ka tiek izmantota tikai tā informāciju, kas jau ir Valsts ieņēmumu dienesta rīcībā un kuras pārzinis ir Valsts ieņēmumu dienests (piemēram, valsts amatpersonu publiskojamo datu bāze). Piekļuve šādai informācijai tiks nodrošināta, izmantojot publiskojamo datu bāzi un Valsts reģionālās attīstības aģentūras nodrošinātu Valsts informācijas sistēmu savietotāja infrastruktūru. Valsts ieņēmumu dienests publicēs XML shēmas struktūru, kādā informācijas saņēmējs pieprasīs un saņems informāciju no datubāzes, izmantojot Valsts informācijas sistēmu savietotāja infrastruktūru tiešsaistes režīmā ar tīmekļa pakalpju starpniecību vai datu izplatīšanas tīklā. Minētā XML shēmas struktūra tiks publicēta Valsts reģionālās attīstības aģentūras pārziņā esošajā Valsts informācijas sistēmu savietotāja XML shēmu katalogā (https://lvp.viss.gov.lv/RC.WebApp/). Lai nodrošinātu likuma subjektiem – kredītiestādēm un maksājumu pakalpojumu sniedzējiem iespēju pārvaldīt savu klientu politiski nozīmīgu personas statusa izmaņas, Valsts ieņēmumu dienests regulāri, reizi ceturksnī nodos informāciju par kredītiestādes vai maksājumu pakalpojumu sniedzēja klientiem (fiziskām personām - pilngadīgiem Latvijas Republikas rezidentiem, kas ir pieprasījuma noguldījumu, maksājumu vai ieguldījumu kontu turētājas, pilnvarotās personas vai patiesās labuma guvējas), par kuriem kredītiestāde vai maksājumu pakalpojumu sniedzējs sniedza ziņas kontu reģistram, ievietojot to Valsts informācijas sistēmu savietotāja datu izplatīšanas tīklā.Gadījumos, ja XML shēmā ziņu sniegšanai tiks veiktas izmaiņas, izmaiņas XML shēmas struktūrā informācijas lietotājiem paziņo vismaz divus mēnešus pirms izmaiņu stāšanās spēkā. Attiecībā uz politiski nozīmīgu personu radiniekiem dati būs pieejami tikai par pilngadīgām personām Latvijas Republikas rezidentiem. Jēdziens pilngadība tulkojams atbilstoši Civillikumam. Ja klienta izpētes nolūkos ir nepieciešams iegūt informāciju par nepilngadīgā iespējamo radniecību ar politiski nozīmīgu personu, šāda informācija jāiegūst identificējot nepilngadīgā likumisko pārstāvi.Datubāzē dati tiek agregēti Datu noliktavas sistēmas Datu izplatīšanas sistēmā, uz kurieni nonāk no tādiem datu avotiem kā Nodokļu informācijas sistēma un Valsts amatpersonu deklarāciju informācijas sistēma. Datu sniegšana tiek nodrošināta ar Valsts ieņēmumu dienesta informācijas sistēmu savietotāja starpniecību, datu attēlošana tiek nodrošināta Valsts ieņēmumu dienesta Publiskojamo datu bāzē.Fizisko personu datu aizsardzībaFizisko personu pamattiesības un brīvības, it īpaši privātās dzīves neaizskaramību, attiecībā uz fiziskās personas datu apstrādi aizsargā Fizisko personu datu apstrādes likums. Minētās personas tiesības izriet no Latvijas Republikas Satversmes 96.panta, kas nosaka, ka ikvienai personai ir tiesības uz privātās dzīves, mājokļa un korespondences neaizskaramību. Savukārt Satversmes 116.pants nosaka, ka šīs tiesības var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību.2011.gada 14.marta spriedumā lietā Nr.2010-51-01 (pieejams: https://likumi.lv/doc.php?id=227191) Satversmes tiesa norāda, ka tiesību aktiem, kuros nosaka personas datu aizsardzības garantijas, ir jāatbilst datu aizsardzības jomas principiem. Tajos jāparedz skaidrs mērķis, kura dēļ informācija ir sniedzama, un jānosaka pēc iespējas nepārprotams šīs informācijas apstrādes nolūks, kā arī sniedzamās informācijas apjoms un veids.Turklāt Satversmes tiesa ir norādījusi, lai konstatētu, vai ierobežojumi pamattiesību īstenošanai atbilst Satversmes 116.panta prasībām, nepieciešams noskaidrot, vai1) pamattiesību ierobežojums ir noteikts ar pienācīgā kārtā pieņemtu likumu;2) ierobežojumam ir leģitīms mērķis;3) ierobežojums ir samērīgs ar tā leģitīmo mērķi. (Satversmes tiesas 2002.gada 20.maija spriedums lietā Nr.2002-01-03; pieejams: https://likumi.lv/doc.php?id=62273).Likumdevējs (Saeima) ir tiesīgs noteikt ierobežojumu privātās dzīves neaizskaramībai. Jebkurai datu apstrādei, ko veic valsts vai pašvaldības iestādes, likumā ir nosakāms datu apstrādes mērķis, apstrādājamo datu apjoms, glabāšanas termiņš, kā arī institūcijas, kurām būs tiesības apstrādāt personas datus.Nav šaubu, ka pienākums sniegt noteikumu projektā paredzēto informāciju par fizisko personu ieņemamajiem amatiem ir ierobežojums, kas skar privātpersonas tiesības. Līdz ar to tāda veida informācijas sniegšanas pienākumam ir jābūt noteiktam ar likumu. Pienākums Valsts ieņēmumu dienestam sniegt informāciju par Latvijas Republikas politiski nozīmīgu personu un tās ģimenes locekli ir noteikts ar NILLTPFN likuma 25.panta sesto daļu. NILLTPFN likuma un attiecīgi sniegtās informācijas izmantošanas mērķis ir noziedzīgi iegūtu līdzekļu legalizācijas un terorisma un proliferācijas finansēšanas novēršana. Savukārt, ņemot vērā to, ka sniedzamā informācija tiek iegūta no publiski pieejamām valsts amatpersonu deklarācijām, šādas informācijas sniegšana nebūtu uzskatāma par nesamērīgu personu privātās dzīves neaizskaramības ierobežošanu salīdzinājumā ar labumu, ko gūst sabiedrība, ērtā un drošā veidā saņemot informāciju, kas palīdzēs izpildīt NILLTPFN likuma prasībās, un mazinot NILLTPFN likuma subjektu administratīvo slogu. Papildus jānorāda, ka pēc pieprasījuma saņemšanas, Valsts ieņēmumu dienests sniegs informāciju par personas ieņemamo amatu pēdējos 24 mēnešos (vai tā ieņemšanas beigu datumu), savukārt radinieka gadījumā, tā radniecības pakāpi ar konkrētu amatu ieņemošu personu, tādējādi tiks apstrādāts un publiskots iespējami mazāks datu apjoms, kas var tikt attiecināts uz personas privāto dzīvi.Fizisko personu datu apstrādes likuma izpratnē, Valsts ieņēmumu dienests posmā  līdz informācijas sniegšanai datubāzes lietotājiem ir uzskatāms par datu pārzini un tam būs pienākums sniegt informāciju no datubāzes. Valsts ieņēmumu dienests būs atbildīgs par datu apstrādi pieprasījuma saņemšanas un informācijas sniegšanas posmā, savukārt datubāzes lietotājs ir uzskatāms par datu pārzini no brīža, kad pieprasījums ir nosūtīts Valsts ieņēmumu dienestam, un no brīža, kad Valsts ieņēmumu dienests ir sniedzis informāciju datubāzes lietotājam. Valsts ieņēmumu dienests kā datubāzes pārzinis un turētājs saglabās informāciju par ziņu pieprasīšanu un  saņemšanu no datubāzes 18 mēnešus. |
| 3. | Projekta izstrādē iesaistītās institūcijas | Finanšu ministrija, Valsts ieņēmumu dienests. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs NILLTPFN likuma 3.panta pirmajā daļā noteiktos subjektus, šo subjektu klientus un personas, kas vēlēsies kļūt par šo subjektu klientiem. |
| 2. | Tiesiskā regulējuma ietekme uz tautsaimniecību un administratīvo slogu | Valsts mērogā tiks pastiprināta cīņa ar korupciju un ar to saistītu noziedzīgi iegūtu līdzekļu legalizāciju, tādējādi stiprinot tiesisko kārtību. NILLTPFN likuma subjekti informāciju par politiski nozīmīgām personām varēs iegūt, izmantojot tiešsaistes IT risinājumus, tādējādi samazinot administratīvo slogu, kas ir saistīts ar politiski nozīmīgu personu un to ģimenes locekļu identificēšanu, pārbaudi un uzraudzību.  |
| 3. | Administratīvo izmaksu monetārs novērtējums | Noteikumu projekts neparedz noteikt maksu par informācijas saņemšanu no Valsts ieņēmumu dienesta politiski nozīmīgu personu datubāzes. |
| 4. | Atbilstības izmaksu monetārs novērtējums | Noteikumu projekts nerada papildu izmaksas fiziskām vai juridiskām personām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019 | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | Izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 122 040 | 0 | 0 | 0 | 0 | 0 |
| 2.1. valsts pamatbudžets | 0 | 122 040 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -122 040 | 0 | 0 | 0 | 0 | 0 |
| 3.1. valsts pamatbudžets | 0 | -122 040 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 |  | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | +122 040 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nepieciešamā reģistra izstrādei un nepieciešamo izmaiņu veikšanai VID informācijas sistēmās Valsts ieņēmumu dienestam 2019.gadā nepieciešams finansējums Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” 122 040 *euro* apmērā, t.sk.:* VID informācijas sistēmas savietotājā (VID ISS) 83 006 *euro* apmērā;
* Datu noliktavas sistēmā (DNS) – 16 225 *euro*;
* Publiskās datu bāzes sistēmā (PDB) – 16 003 *euro*;
* Nodokļu informācijas sistēmā (NIS) – 6 806 *euro*.
 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms. |
| 8. Cita informācija | 2019.gadā nepieciešamo izmaiņu iestrādei Valsts ieņēmumu dienesta informācijas sistēmās nepieciešamais finansējums 122 040 *euro* apmērā tiks nodrošināts Finanšu ministrijas budžeta programmas 33.00.00 “Valsts ieņēmumu un muitas politikas nodrošināšana” piešķirtā finansējuma ietvaros. |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekta izstrādes gaitā notika konsultācijas ar Latvijas Finanšu nozares asociāciju.Noteikumu projekts nosūtīts viedokļa sniegšanai arī Latvijas Maksājumu pakalpojumu un elektroniskās naudas iestāžu asociācijai. |
| 2. | Sabiedrības līdzdalība projekta izstrādē | Noteikumu projekta izstrādes gaitā Latvijas Finanšu nozares asociācija izteica priekšlikumus. |
| 3. | Sabiedrības līdzdalības rezultāti | Latvijas Finanšu nozares asociācijas izteiktie priekšlikumi ir ņemti vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests, Valsts reģionālās attīstības aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projektu netiek paredzēta jaunu institūciju izveide, esošo institūciju reorganizācija vai likvidācija. Noteikumu projekts tiks realizēts esošo resursu un finanšu līdzekļu ietvaros. |
| 3. | Cita informācija | Nav. |

Finanšu ministrs J.Reirs

Jenerte, 67095502

Liene.Jenerte@fm.gov.lv

Drabovics, 67122501

Raimonds.Drabovics@vid.gov.lv